李吕
送黄仲甄赴廷试
我昔尝为东南行，烦君载酒送城阈。
酒阑上马意恻怆，似叹飞沉异鳞翮。
我言君岂哙等伍，霜蹄偶蹶未为失。
整衔易辔便千里，宁比驽骀才寸尺。
转头日月曾几何，君已声名满蟾窟。
笑呼扁舟下吴会，去意猛作秋鹰制。
君家艺德知何年，弟兄头角俱突兀。
仙枝万丈不供折，人家生子叹豚犊。
春归洲渚波面肥，江神为君好风日。
君王正御紫宸朝，蜀士半居青琐闼。
牵联即日九天上，判司卑尺等厮役。
向来於我作鱼羡，吾今洗眼看鹏击。
人生行止特未定，遇坎乘流听造物。
唯有名节不可污，与君相期保黄发。